Ingeborg Løvnes

Ingeborg Løvnes (født 1992) er en norsk friidrettsutøver som konkurrerer i mellom- og langdistanseløp, hinderløp og trrengløp. Hun representerer SK Vidar. Hun er norgesmester i terrengløp stafett i 2010, og ble juniornorgesmester i 2009 og 2010. Hun har også NM-gull på 1500 meter innendørs fra 2009 og 2012, og på 3000 meter hinder utendørs fra 2016. 

 Idrettskarriere 
2009
Løvnes vant kort løype i juniorklassen ved NM i terrengløp 2009. Ved NM i friidrett innendørs 2009 vant hun 1500 meter.

2010
Ved NM i terrengløp 2010 vant hun på nytt kort løype i juniorklassen, og hun vant stafetten i seniorklassen sammen med Linn Eriksen og Karoline Bjerkeli Grøvdal fra Tjalve. Hun deltok ved junior-VM i friidrett 2010, men kom på 8.-plass i sitt kvalifiseringsheat med tiden 4:24,42, og nådde ikke finalen. 

2011
Hun deltok ved junior-NM i friidrett 2011, og vant der både 1500 meter og 2000 meter hinder i klassen J19. Hun deltok også ved NM i friidrett 2011, og kom der på 4.-plass på 1500 meter, 0,69 sekunder bak Ingeborg Kristine Lind som tok bronsen.

2012
Ved NM i friidrett innendørs 2012 vant Løvnes 1500 meter, med tiden 4:31,27. 

Utendørs satte hun personlig rekord på 3000 meter hinder 28. mai, ved Internationales Pfingstsportfest, der hun løp på 10:15,42. I juni kom hun på 6.-plass på 1500 meter ved Florø Friidrettsfestival 2012 (senior), og 7.-plass ved Folksam Grand Prix 2012. Hun deltok ved Nordisk-baltisk U23-mesterskap i friidrett 2012 på Jessheim, og vant der 3000 meter hinder, foran de to svenske utøverne Maria Borglund og Emma Dahl.Norges friidrettsforbund - Nordic Baltic Championships U23 2012, besøkt 4. august 2016. Hun vant også 1500 meter ved junior-NM i friidrett 2012. 

Hun fikk sin første medalje i et senior-NM utendørs i 2012, med en bronse på 1500 meter ved NM i friidrett 2012.

2013
Løvnes fikk to medaljer ved NM i friidrett innendørs 2013; hun løp inn til 2.-plass på 1500 meter, bak Kristine Eikrem Engeset, og hun fikk bronse på 800 meter. Ved Nordenkampen 2013 innendørs kom hun på 4.-plass på 1500 meter. 

Hun kom på 4.-plass på 1500 meter ved den nasjonale konkurransen ved Bislett Games 2013. Hun ble tatt ut til å representere Norge ved lag-EM i friidrett 2013, der Norge deltok i Super League, og kom der på 12.-plass på 1500 meter, som ga 1 poeng i lagkonkurransen. I juli deltok hun ved U23-EM i friidrett 2013, men fikk 20. beste tid i kvalifiseringsheatene, og gikk ikke til finalen. 

Ved junior-NM i friidrett 2013 vant hun 800 og 1500 meter i U23-klassen, og ved NM i friidrett 2013 fikk hun bronse på 1500 meter.

2014
Ved NM i friidrett innendørs 2014 kom Løvnes på 4.-plass på 1500 meter, og ved nordisk innendørskamp 2014 kom hun på 5.-plass. Hun vant 800 og 1500 meter ved UM inne 2014. 

Hun vant både 1500 og 3000 meter ved Världsungdomsspelen 2014 i Gøteborg, og satte personlig rekord på 3000 meter med 9:29,37. Ved Nordisk-baltisk U23-mesterskap i friidrett 2014 i København vant hun 3000 meter hinder. Den 2. august satte hun personlig rekord på 3000 meter hinder (76,2 cm) ved Memorial Rasschaert, med tiden 10:00,73, som holdt til 4.-plass. To uker senere deltok hun på 3000 meter hinder ved EM i friidrett 2014. I innledningsheatet løp hun på 10:18,11, som var 21. beste tid, og gikk ikke til finalen. 

2015
Den 3. april 2015 løp hun for første gang 3000 meter hinder (76,2 cm) under 10 sekunder, da hun kom på 3.-plass med 9:56,30 ved Stanford Invitational i Palo Alto i California i USA.Kondis.no - Ingeborg Løvnes under 10 blank på 3000 m hinder, besøkt 4. august 2016. Hun forbedret persen sin til 9:48,89 ved Payton Jordan Invitational i mai. Hun kom på 2.-plass på 3000 meter hinder ved Big 12 Outdoor Championships i mai. 

2016
Løvnes satte ny personlig rekord på 3000 meter innendørs ved Razorback Invitational i februar, med tiden 9:32,88. Ved Big 12 Indoor Championship vant hun 3000 meter, og hun kom på 2.-plass på 5000 meter. 

Ved Payton Jordan Invitational i mai kom hun på 5.-plass på 3000 meter hinder. Ved Big 12-mesterskapet utendørs vant hun 3000 meter hinder (76,2 cm), og fikk bronse på 1500 meter. Hun kom på 2.-plass ved det regionale NCAA-mesterskapet i divisjon 1, og kvalifiserte seg med det til NCAA-mesterskapet. NCAA-mesterskapet utendørs ble arrangert i juni, og Løvnes kom der på 4.-plass på 3000 meter hinder med tiden 9:48,57. 

Hun deltok ved EM i friidrett 2016 i Nederland, og kom der på 11.-plass på 3000 meter hinder med tiden 9:45,75. Hun vant 3000 meter hinder ved NM i friidrett 2016.

 Medaljer i norske mesterskap 
Plassering Øvelse ÅrGull  3000 meter hinder  2016, 2021Gull  800 meter innendørs  2010Gull  1500 meter innendørs  2009, 2010, 2012Gull  Terrengstafett  2010Sølv  800 meter innendørs  2007Sølv  1500 meter innendørs  2013Bronse  1500 meter  2012Bronse  800 meter innendørs  2013

 Referanser 
friidrett.no: NM 3000 meter hinder kvinner. 
friidrett.no: NM 1500 meter kvinner. 
friidrett.no: NM 800 meter innendørs kvinner. 
friidrett.no: NM 1500 meter innendørs kvinner. 

 Eksterne lenker 

  Min friidrettsstatistikk - Sven Martin Skagestad
  Olympiatoppen - Rio 2016 - The Norwegian Team

Kategori:Norske mellomdistanseløpere
Kategori:Norske langdistanseløpere
Kategori:Norske hinderløpere
Kategori:Norgesmestere i friidrett
Kategori:Deltakere for Norge under Sommer-OL 2016
Kategori:Friidrettsutøvere under Sommer-OL 2016
Kategori:Personer fra Fet kommune
Kategori:Friidrettsutøvere for SK Vidar
Kategori:Deltakere for Norge under EM i friidrett 2016